b'\n_START_ARTICLE_\nKaligula\n_START_SECTION_\n\xc5\xbdivotopis\n_START_PARAGRAPH_\nKaligula je bio Tiberijev prane\xc4\x87ak, a nadimak Caligula, \xc5\xa1to na latinskom zna\xc4\x8di \xc4\x8dizmica, dobio je od vojnika u o\xc4\x8devom vojnom logoru. Vrlo rastro\xc5\xa1an i ekstravagantan - potro\xc5\xa1io je velik dio novca koji je Tiberije pribavio carskoj blagajni, na darove i proslave. Vladao je od 37. do 41. godine._NEWLINE_Na po\xc4\x8detku svoje vladavine je amnestirao sve one koji su osu\xc4\x91eni pod Tiberijem, ali je ubrzo zapao u neprijateljske odnose sa Senatom, jer se u stilu helenisti\xc4\x8dkih kraljeva po\xc4\x8deo osje\xc4\x87ati i pona\xc5\xa1ati kao car i bog. U tom svom samoljublju \xc4\x8dak je, smatraju\xc4\x87i se reinkarnacijom Jupitera, tra\xc5\xbeio pravo na jedan hram na Palatinu. Svog je konja pod imenom Kasa\xc4\x8d proglasio senatorom i konzulom._NEWLINE_\xc5\xbdivio je raskala\xc5\xa1enim \xc5\xbeivotom. Vrlo samoljubive prirode, sagradio je hram posve\xc4\x87en samome sebi na \xc4\x8dijem se otvaranju pojavio obu\xc4\x8den poput bo\xc5\xbeice. O\xc5\xbeenio je vlastitu sestru, a njegova ludost je potpuno izbila na povr\xc5\xa1inu kada je prigodom njezine smrti proglasio naredne tjedne razdobljem javnog \xc5\xbealovanja i zabranu smijeha._NEWLINE_Epizoda okupljanja ogromne koli\xc4\x8dine rimskih legija kako bi napao Britaniju neslavno je zavr\xc5\xa1ila jer je Kaligula jednostavno zaboravio svojoj vojsci osigurati brodove kako bi pre\xc5\xa1li kanal._NEWLINE_Imao je mno\xc5\xa1tvo ljubavnica kojima je, ljube\xc4\x87i ih u vrat, tepao da \xc4\x87e izgubiti svoju prekrasnu glavu kad god on to odlu\xc4\x8di. Njegove okrutne kazne i smaknu\xc4\x87a protivnika i urotnika bili su poznati \xc5\xa1irom carstva. Razli\xc4\x8dite urote i okrutne odmaze u\xc4\x8dinile su odnose izme\xc4\x91u Kaligule i senatora nepodno\xc5\xa1ljivom, a sam Kaligula je sve vi\xc5\xa1e tonuo u bolesne sklonosti i psihi\xc4\x8dku rastrojenost. Ubili su ga njegovi vlastiti vojnici. Poznat je i po tome \xc5\xa1to je ubio prija\xc5\xa1njeg vladara kako bi do\xc5\xa1ao na vlast'